Trolliestoter swaar gevonnis vir moord by supermarkArgieffoto (Foto: beeki, Pixabay) ŉ 25-jarige waentjiestoter is vandeesweek swaar gevonnis nadat hy skuldig bevind is aan die moord op ŉ mede-waentjiestoter ná ŉ geskil by ŉ supermark in KwaZulu-Natal. Kapt. Nqobile Gwala, provinsiale polisiewoordvoerder, het Vrydag gesê Nkosinathi Bharet Mkhize is skuldig bevind aan die moord op Madiya Bhudlu (26). “Die twee mans het op 1 April vanjaar omstreeks 15:30 by ŉ supermark in Harding in ŉ rusie betrokke geraak oor wie se beurt dit was om ŉ klant se winkelwaentjie na haar motor te stoot,” het Gwala gesê. “Mkhize het ŉ mes uitgeruk en Bhudlu in sy nek gesteek. Bhudlu is op die toneel dood.” Mkhize het van die toneel weggehardloop en is drie dae later deur speurders van die Harding-polisie in hegtenis geneem. Hy het sedertdien verskeie kere in die Ezingolweni-streekhof verskyn waar hy vandeesweek skuldig bevind is aan moord. Hy is tot lewenslange tronkstraf gevonnis.